**COMUNICAT DE PRESĂ**

5 septembrie 2024

**22 de proiecte în valoare de 30,4 milioane euro vor primi finanțare prin Programul Interreg IPA România-Serbia**

În cadrul celei de-a **cincea reuniuni** a **Comitetului de Monitorizare** pentru **Programul Interreg IPA România-Serbia**, au fost selectate, în vederea finanțării, **22 de proiecte**, în valoare totală de **30,4 milioane de euro**, în domeniul mediului și al managementului situațiilor de urgență, precum și pentru dezvoltarea economică și socială în zona de graniță.

Proiectele își propun să îmbunătățească infrastructura de sănătate și cea pentru protecția civilă, precum și capacitatea de gestionare a dezastrelor în zona de graniță, inclusiv prin achiziționarea de echipamente de ultimă generație și pregătirea profesională a personalului medical și a celui implicat în situațiile de urgență.

Totodată, vor fi finanțate și dezvoltarea de servicii socio-medicale pentru persoanele vulnerabile și produsele turistice inovative pentru promovarea monumentelor istorice sau atracțiilor naturale din zona de graniță.

\* \* \*

În perioada 2021-2027, Ministerul Dezvoltării, Lucrărilor Publice și Administrației este Autoritate de Management pentru Programul Interreg IPA România-Serbia 2021-2027, care are un buget total de 87.725.681 de euro și finanțează proiecte privind protecția mediului și adaptarea la schimbările climatice, sănătate și educație, turism și cultură, respectiv managementul frontierei.

Programul a fost aprobat de către Comisia Europeană la data de 19 iulie 2022, fiind, astfel, primul Program Interreg IPA la nivel european aprobat pentru perioada 2021-2027.

Potențialii beneficiari folosesc în exclusivitate sistemul informatic JeMS pentru transmiterea documentelor și beneficiază de opțiunile de costuri simplificate pentru decontarea cheltuielilor, respectiv de o simplificare a sistemului de implementare a proiectelor.

În aria Programului sunt cuprinse trei judeţe din România (Timiș, Caraș-Severin și Mehedinţi), precum şi șase districte din Serbia (Banatul de Nord, Banatul Central, Banatul de Sud, Braničevski, Borski și Podunavski). Persoanele interesate de cooperarea transfrontalieră româno-sârbă în cadrul Programului Interreg IPA România - Serbia pot obține mai multe informații accesând pagina web oficială a programului: [www.romania-serbia.net](http://www.romania-serbia.net)